ཅེས་ཡ་རབ་ཚུལ་ལུགས་དང་མཐུན་པར་སྔོན་སྲོལ་བཟང་པོའི་རྨུ་ཐག་མ་བཀློད་པར།ད་སྲོལ་བཟང་པོའི་སྨྲ་ལྕེ་མ་ལྐུག་པར།མ་འོངས་གནའ་དེང་ཟུང་འཇུག་མ་འཁྱོལ་བར།བྱས་པ་ཅན་དང་ཡོན་ཏན་ཅན་གྱི་དམ་པ་གོང་མ་དག་ངོ་ཤེས་པ་དང་དེ་དག་གི་དྲིན་དྲན་པའི་སྒོ་ནས་གུས་པ་དང་སྨོན་པའི་ཐལ་མོ་སྔོན་དུ་སྦྱར་ཏེ།རང་ཉིད་ཀྱིས་གཡར་དམ་བཅས་པའི་ཚིག་གི་རྔ་མ་བསྡོམ་པར་བྱའོ།དེའང་།༡ཆོས་འཁོར་རིམ་པ་གསུམ་དང་དེ་དག་ལ་དྲང་ངེས་འགྲེལ་ཚུལ།༢སྤྲོས་བྲལ་གྱི་དོན།༣ས་ལུགས་ལ་མདོ་སྔགས་གཉིས་ཀྱི་ལྟ་བ་གནད་གཅིག་ཏུ་ཐུག་པ་མ་ཟད་ཐལ་རང་གཉིས་ཀྱི་མཐའ་ཐུག་གི་ལྟ་བ་ལའང་ཡང་ལྕི་མེད་པའི་ཚུལ།ད་དུང་ཐེག་པ་གསུམ་ཀར་མཐའ་ཐུག་གི་ཐར་པ་མཚན་ཉིད་པ་རེ་རེ་འཐོབ་རྒྱུ་ཡོད་པ་གཅིག་མཚུངས།མདོ་ལུགས་དང་སྔགས་ལུགས་གཉིས་ཀར་སོ་སོའི་རང་རྐང་གི་ལམ་ནས་མཐའ་ཐུག་སངས་རྒྱས་ཀྱི་སར་བགྲོད་ཐུབ་པ་གཅིག་མཚུངས།མདོ་སྔགས་གཉིས་ཀར་ད་ལྟའི་ཐ་མལ་པའི་ལུས་འདི་མ་སྤངས་པར་ལུས་འདི་ཉིད་ཀྱི་སྟེང་དུ་འཚང་རྒྱ་རུང་བ།སྔགས་ཀྱི་ལུགས་ལ་སྦྱང་གཞི་དང་སྦྱོང་བྱེད་གཅིག་ཏུ་སྦྱར་དགོས་པའི་གལ་གནད།དེས་མ་ཚད་མདོ་ལུགས་སུའང་དབུ་མ་ཐལ་འགྱུར་བའི་ལུགས་ལ་དོན་དམ་དཔྱད་པའི་རིགས་ངོར་དགག་གཞི་དང་དགག་བྱ་ཐ་དད་དུ་མི་རུང་པའི་ཚུལ།༤སྔགས་ལམ་ལ་ཞུགས་པར་དབང་སྐུར་སྔོན་དུ་འགྲོ་དགོས་པའི་གནད།༥འཁོར་འདས་དབྱེར་མེད་དང་གསལ་སྟོང་འཛིན་མེད་ཀྱི་དོན་བཅས་བརྗོད་གཞི་བཞིའི་ཐོག་ཏུ་ས་གཞི་འདོམ་གྱིས་མཇལ།ནམ་མཁར་འཛུབ་རིས་འབྲི།རྒྱ་མཚོ་ཧུབ་ཀྱིས་བཏུང་ཟེར་བའི་དཔེ་ལྟར་གོང་གི་བརྗོད་གཞི་དེ་དག་ལ་བསྡོམས་བརྒྱབ་རྒྱུ་ནི་དུམ་བདེ་པོ་ཞིག་གཏན་ནས་མིན།རེད་དེ་ལས་དང་སྨོན་ལམ་ཟབ་པོས་མདུད་པ་ཐེབས་པའི་རྨུ་ཐག་དེ་བཀློད་མ་ཕོད་པར་གོང་ཞུས་བརྗོད་གཞི་ལྔ་པོའི་གནས་ལ་བགྲོད་པའི་ལམ་ཐིག་ཅིག་གདབ་པར་འདོད་དོ།